2 klagte van aanranding nou teen eienaar van Ninnie’s NeuronsJanine Edwards, eienaar van Ninnie’s Neurons-kleuterskool in Carletonville tydens ‘n vorige hofverskyning. (Foto: Simphiwe Mbokazi/African News Agency/ANA) Janine Edwards, die eienaar van Ninnie’s Neurons-kleuterskool in Carletonville aan die Wes-Rand, word nou deur twee aanklagte van aanranding in die gesig gestaar. Edwards het Vrydag in die distrikshof in Carletonville verskyn waar die saak teen haar tot 11 Oktober uitgestel is. Die saak sal dán in die streekshof aangehoor word. Phindi Mjonondwane, woordvoerder van die NVG, het dié inligting aan Maroela Media bevestig. Maroela Media het vroeër berig verskeie video’s het in April vanjaar opslae gemaak waarin Nellie Senwametsi, ’n werknemer by die kleuterskool, kleuters bydam. Senwametsi slaan in een van die video’s ’n dogtertjie herhaaldelik oor haar kop en op die boude. Die kleuter het vermoedelik op ŉ plastiekstoeltjie en -tafeltjie opgegooi waarna die onderwyseres haar dwing om dit skoon te maak en dan herhaaldelik bydam. ‘n Skermgreep uit die video. Ouers het daarna Edwards daarvan beskuldig dat sy die mishandeling versteek het. Volgens Mjonondwane sal Senwametsi ook op 11 Oktober in die hof verskyn op vyf aanklagte van aanranding. Haar saak is reeds ŉ paar keer vantevore uitgestel. Sy is ook by een van haar hofverskynings in Junie, ná die hofverrigtinge, aangerand. Die twee vroue is afsonderlik aangekla. Lees alle vorige berigte oor die Carletonville-kleuterskool op Maroela Media.